RÅDETS BESLUTNING

af 14. december 1999

om den østrigske regerings ydelse af national støtte til mindre producenter i ugunstigt stillede områder, jf. bilag XV i tiltrædelsesakten af 1994

(1999/849/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,

under henvisning til begæring indgivet af regeringen for Republikken Østrig den 20. oktober 1999, og

ud fra følgende betragtninger:

(1) I tiltrædelsesakten af 1994 fastsættes det i artikel 151, stk. 1, at de retsakter, som er opført i listen i bilag XV, anvendes i forholdet til de nye medlemsstater på de i dette bilag fastsatte vilkår; ifølge bilag XV, kapitel VII, afdeling "D. Strukturer", nr. 2, litra c), kan Republikken Østrig, uanset artikel 35 i Rådets forordning (EØF) nr. 2328/91 af 15. juli 1991 om forbedring af landbrugsstrukturernes effektivitet(1) "med forbehold af Kommissionens tilladelse indtil den 31. december 2004 fortsat yde national støtte til mindre producenter, som i henhold til national lovgivning havde ret til en sådan i 1993, for så vidt den udligningsgodtgørelse, der er nævnt i artikel 17-19, ikke er tilstrækkelig til at opveje de varige naturbestemte ulemper; den samlede støtte til de pågældende producenter må ikke overstige det beløb, der blev udbetalt til det pågældende formål i Østrig i 1993";

(2) på grundlag af denne fravigelse har den østrigske regering efter tiltrædelsestraktatens ikrafttræden siden 1995 fortsat ydet en national støtte, der er tilpasset efter Fællesskabets støtteordning, og som vil finde anvendelse indtil 2004;

(3) den 26. oktober 1995 gav den østrigske regering Kommissionen meddelelse om "det nationale særdirektiv om ydelse af udligningsgodtgørelsen i ugunstigt stillede områder og af den nationale støtte" for at få bekræftet, at den af de østrigske myndigheder anvendte metode for ydelse af den nationale støtte fra 1995 til 1998 var gyldig og kunne opretholdes indtil 2004;

(4) Kommissionen har i sin beslutning om den nationale støtte af 20. december 1995 (C (95) 3368) begrænset ydelsen af den nationale støtte til de bedrifter, hvis størrelse udtrykt i hektar udnyttet landbrugsareal ikke overstiger gennemsnitsstørrelsen for samtlige østrigske fuldtids- og deltidslandbrugsbedrifter og under ingen omstændigheder overstiger 25 hektar; i øvrigt er denne beslutning begrænset til den 31. december 1999;

(5) med denne beslutning begrænses anvendelsen af den fravigelse, der er fastsat i bilag XV, idet omkring 2500 bedrifter, der for fuldtidsbedrifters vedkommende har et gennemsnitsareal på over 23 hektar og for deltidsbedrifters vedkommende på over 6 hektar, udelukkes fra den nationale godtgørelse, ud af et samlet antal på omkring 124000 bedrifter, der modtager støtte;

(6) Kommissionens fastsættelse af en grænse for ydelse af støtte på grundlag af definitionen af mindre producent giver ikke mulighed for fra 1995 at yde kompensation til alle mindre producenter, der i 1993 havde ret dertil i henhold til østrigsk lovgivning, på grundlag af hvilken fravigelsen blev fastsat;

(7) størrelsen af den nationale støtte, som udelukkes ved Kommissionens beslutning, udgør mindre end 1 mio. EUR og svarer til 0,5 % af den samlede nationale østrigske støtte til bedrifterne;

(8) den enhedsstøtte, der siden 1995 er ydet til bedrifterne, og som påregnes anvendt indtil 2004, overstiger ikke størrelsen af den støtte, der blev udbetalt i Østrig i 1993;

(9) den pågældende støtte vil ikke forvride konkurrencen inden for Fællesskabet;

(10) på grund af den ovennævnte fravigelse forventer alle de landbrugere, der er omfattet af den nationale støtteordning, og som udøver deres virksomhed i bedrifter beliggende i bjergområder eller i regioner tæt på Østrigs grænse mod øst, at den samlede kompensation, der blev udbetalt i 1993, ikke nedsættes, eller endog ophæves, indtil 2004;

(11) der foreligger derfor særlige omstændigheder, som betyder, at den intervention, som den østrigske regering påtænker, kan anses for at være forenelig med det fælles marked på de i denne beslutning fastsatte betingelser -

VEDTAGET FØLGENDE BESLUTNING:

Artikel 1

Det anses indtil den 31. december 2004 for at være foreneligt med det fælles marked at opretholde den støtteordning, der er beskrevet i "det nationale særdirektiv om ydelse af udligningsgodtgørelsen i ugunstigt stillede områder og af den nationale støtte", som meddelt Kommissionen den 26. oktober 1995, hvorefter der - hvis beregningen af den udligningsgodtgørelse, der fra 1995 er blevet udbetalt til en bedrift, fører til en støtte, der er mindre end det beløb, denne bedrift modtog i 1993 som led i denne ordning - sker udbetaling af forskellen i form af national støtte.

Artikel 2

Denne beslutning er rettet til Republikken Østrig.

Udfærdiget i Bruxelles, den 14. december 1999.

På Rådets vegne

K. HEMILÄ

Formand

(1) Afløst af forordning (EF) nr. 950/97 (EFT L 142 af 2.6.1997, s. 1). Ændret ved forordning (EF) nr. 2331/98 (EFT L 291 af 30.10.1998, s. 10). Artikel 35 i den gamle forordning svarer til artikel 37 i den nye forordning.